SL Uradni list Evropske unije C 132/6

Sporočilo Komisije o usmerjanju državnih pomoči za družbe za upravljanje ladij

(Besedilo velja za EGP)

2009/C 132/06

1. PODROČJE UPORABE

To sporočilo se nanaša na upravičenost upravljalcev posadke in tehničnih upravljavcev ladij do zmanjšanja davka od dobička pravnih oseb ali uporabo davka na tonažo iz oddelka 3.1 Sporočila komisije C(2004) 43 – smernice Skupnosti o državnih pomočeh za prevoze po morju (1) („smernice“). Ne nanaša se na državne pomoči za družbe, ki zagotavljajo komercialno upravljanje ladij. Sporočilo se uporablja za posadko in tehnične upravljavce, ne glede na to, ali se ti zagotavljajo individualno ali v celoti za isto ladjo.

2. UVOD

2.1 Splošno ozadje

Smernice določajo pogoje glede upravičenosti družb za upravljanje ladij do davka na tonažo ali drugih davčnih ugodnosti za ladijske prevoznike (oddelek 3.1). Vendar pa je upravičenost omejena na zagotavljanje tako tehničnega upravljanja kot upravljanja posadke za isto ladjo („celovito upravljanje“), medtem ko te dejavnosti niso upravičene do davka na tonažo ali drugih davčnih ugodnosti, če se zagotavljajo ločeno.

Smernice določajo, da bo Komisija po treh letih preučila vplive smernic na upravljanje ladij (2). Sporočilo opredeljuje izide tega nedavnega ocenjevanja in oblikuje sklepne ugotovitve o upravičenosti družb za upravljanje ladij do državnih pomoči.

2.2 Družbe za upravljanje ladij

Družbe za upravljanje ladij so pravne osebe, ki nudijo različne vrste storitev lastnikom ladij, kot na primer tehnični nadzor, najemanje in usposabljanje posadke, upravljanje posadke in obratovanja ladje. Med storitvami upravljanja ladij so naslednje tri kategorije: upravljanje posadke, tehnično in poslovno upravljanje.

Upravljanje posadke obsega zlasti ukvarjanje z zadevami v zvezi s posadko, kot na primer izbira in zaposlovanje usposobljenih pomorščakov, izdaja plačilnih list, zagotavljanje ustreznega števila članov ladijske posadke, preverjanje spričeval pomorščakov, plačevanje prispevkov za nezgodno in invalidsko zavarovanje pomorščakov, organizacijo potovanja in oskrbo z vizumi, urejanje zdravstvene oskrbe, ocenjevanje uspešnosti pomorščakov in v nekaterih primerih njihovo usposabljanje. Upravljanje posadke predstavlja daleč najpomembnejši del dejavnosti ladijskega upravljanja povsod po svetu.

Tehnično upravljanje obsega zagotavljanje plovnosti plovila in njegovo skladnost s tehničnimi zahtevami ter zahtevami po varnosti in varovanju. Tehnični vodja je zlasti odgovoren za odločanje o popravilih in vzdrževanju ladje. Tehnično upravljanje predstavlja pomemben del ladijskega upravljanja, čeprav skromnejši od upravljanja posadke.

Poslovno upravljanje sesestoji iz spodbujanja in zagotavljanja prodaje ladijskih zmogljivosti, z najemanjem ladij, sprejemanjem rezervacij za prevoz blaga in potnikov, zagotavljanjem trženja in imenovanjem agentov. Poslovno upravljanje predstavlja razmeroma skromen del ladijskega upravljanja. Do danes Komisija ne razpolaga s popolnimi informacijami o poslovnem upravljanju ladij. Poslovno upravljanje v tem sporočilu zato ni obravnavano.

Kot vsaka pomorska dejavnost je tudi ladijsko upravljanje v svojem bistvu dejavnost v svetovnem merilu. Ker ne obstaja mednarodna zakonodaja glede upravljanja ladij s strani tretjih, so bili na tem področju postavljeni standardi v okviru dogovorov o zasebnem pravu (3).

V Skupnosti se upravljanje ladij v glavnem izvršuje v Cipru. Družbe za upravljanje ladij so še v Združenem kraljestvu, Nemčiji, na Danskem, v Belgiji in na Nizozemskem. Zunaj Skupnosti so družbe za upravljanje ladij v glavnem ustanovljene v Hongkongu, Singapuru, Indiji, Združenih arabskih emiratih in ZDA.

2.3 Pregled pogojev upravičenosti za družbe za upravljanje ladij

Od objave smernic januarja 2004 so se številne pomorske države pridružile Skupnosti, med njimi Ciper, ki ima najobsežnejšo industrijo ladijskega upravljanja na svetu.

Pristop Cipra in njegovo predhodno delovanje za izpolnjevanje smernic, kakor tudi študija, ki jo je izdelal upravni konzorcij te države članice (4), je pospešila celovitejše razumevanje te dejavnosti in njenega razvoja. Še več zavedanja o tem je bilo pridobljenega v povezavi med tehničnim upravljanjem in upravljanjem posadke na eni strani in ladijskim prevozništvom na drugi strani, kakor tudi z možnostjo, da vodstvo posadke in/ali tehnično vodstvo pomaga pri doseganju ciljev smernic.

3. OCENA UPRAVIČENOSTI DRUŽB ZA UPRAVLJANJE LADIJ DO DRŽAVNIH POMOČI

Upravljanje ladij je v nasprotju z drugimi pomorskimi storitvami standardna temeljna dejavnost pomorskih prevoznikov, ki se običajno oskrbuje znotraj družbe. Upravljanje ladij je ena najznačilnejših dejavnosti upravljavcev ladij. Dandanes se v nekaterih primerih najamejo zunanji izvajalci, ki se ukvarjajo z upravljanjem ladij. Prav zaradi povezave med upravljanjem ladij in pomorskim prevozništvom, saj predstavljajo družbe za upravljanje ladij s strani tretjih strokovno usposobljeni z enakim znanjem kot lastniki ladij, čeprav v drugi usmeritvi, in delujejo v istem poslovnem okolju. Lastniki ladij so edine stranke družb za upravljanje ladij.

Na teh temeljih Komisija meni, da najem zunanjih izvajalcev pri upravljanju ladij ne bi smel biti kazensko obdavčen v primerjavi z notranjim upravljanjem ladij, kadar družbe za upravljanje ladij izpolnjujejo iste zahteve, kot jih izpolnjujejo lastniki ladij in da ukrepi pomoči za slednje prispevajo k doseganju ciljev smernic na enak način kot ukrepi pomoči za lastnike ladij.

Komisija dodatno meni, da ravno zaradi te njihove usmeritve (specializacije) in značilnosti temeljnega poslovanja lahko družbe za upravljanje ladij pomembno prispevajo k doseganju ciljev smernic, zlasti pri doseganju „učinkovitega, varnega in okolju prijaznega pomorskega prevoza“ in pri „konsolidaciji povezanih pomorskih storitev, ki delujejo v državah članicah“ (5).

4. RAZŠIRITEV UPRAVIČENOSTI DO DRŽAVNE POMOČI NA DRUŽBE ZA UPRAVLJANJE LADIJ

Na podlagi razlage v oddelku 3 zgoraj bo Komisija v skladu s členom 87(3)(c) Pogodbe o ustanovitvi Evropske skupnosti odobrila davčno olajšavo za družbe za upravljanje ladij iz oddelka 3.1 smernic glede na skupno ali individualno zagotovljeno posadko in tehnično vodstvo ladij, če so izpolnjeni pogoji iz oddelkov 5 in 6 tega sporočila.

5. PREDPISANI POGOJI ZA TEHNIČNE UPRAVLJAVCE IN UPRAVLJAVCE POSADKE

Da bi bile upravičene do pomoči, morajo družbe za upravljanje ladij predstaviti jasno povezavo s Skupnostjo in njenim gospodarstvom v skladu z oddelkom 3.1 smernic. Nadalje morajo prispevati k ciljem iz smernic, kot na primer tistim iz oddelka 2.2 smernic. Tehnični upravljavci in upravljavci posadke so upravičeni do državne pomoči, če ladje, ki jih upravljajo, izpolnjujejo zahtevane pogoje iz oddelkov 5.1 do 5.4 tega sporočila. Dejavnosti, ki so upravičene do pomoči, se morajo izvajati na ozemlju Skupnosti.

5.1 Prispevek h gospodarstvu in zaposlovanju v Skupnosti

Gospodarska povezava s Skupnostjo se izkaže z dejstvom, da se izvaja upravljanje ladij na ozemlju ene ali več držav članic in da se v dejavnostih na kopnem ali na ladjah zaposlujejo predvsem državljani Skupnosti.

5.2 Gospodarska povezava med upravljanimi ladjami in Skupnostjo

Družbe za upravljanje ladij lahko koristijo državne pomoči za tiste ladje, ki so v celoti upravljane z ozemlja Skupnosti, ne glede na to, ali je upravljanje zagotovljeno znotraj družbe ali pa ga delno ali v celoti izvaja ena ali več zunanjih družb za upravljanje ladij.

Ker pa družbe za upravljanje nimajo popolnega nadzora nad svojimi strankami, se zgornja zahteva šteje za izpolnjeno, če se vsaj dve tretjini tonaže upravljanih ladij upravljata z ozemlja Skupnosti. Presežna tonaža v odstotku, ki ni v celoti upravljan iz Skupnosti, ni upravičena do pomoči (6).

5.3 Skladnost z mednarodnimi standardi in standardi Skupnosti

Družbe za upravljanje ladij so upravičene do pomoči, če vse ladje in posadke, ki jih upravljajo, izpolnjujejo mednarodne standarde in zahteve prava Skupnosti, zlasti tiste, ki se nanašajo na varovanje, varnost, usposabljanje in potrjevanje pomorščakov, upoštevanje okoljsko učinkovitih in delovnih pogojev na ladji.

5.4 Predpisani delež tonaže pod zastavo Skupnosti (povezava z zastavo)

Za družbe za upravljanje ladij se uporablja zahteva po predpisanem deležu tonaže, opredeljena v osmem poglavju oddelka 3.1 smernic. Delež tonaže pod zastavo Skupnosti, ki služi kot referenčna vrednost, je tisti, ki je objavljen na dan objave tega sporočila v Uradnem listu Evropske unije. Za nove družbe se referenčna vrednost izračuna leto dni po datumu, ko so začele s svojo dejavnostjo.

6. DODATNE ZAHTEVE ZA UPRAVLJAVCE POSADKE

6.1 Usposabljanje pomorščakov

Upravljavci posadke so upravičeni do državne pomoči, če imajo pomorščaki na upravljanih ladjah možnost izobraževanja in usposabljanja ter so pridobili spričevalo o usposobljenosti v skladu z Mednarodno konvencijo o standardih za usposabljanje, izdajanje spričeval in ladijsko stražarjenje pomorščakov, 1978, kakor je bila spremenjena (STCW), in so uspešno zaključili usposabljanje iz osebne varnosti na ladijskem krovu. Nadalje so upravljavci posadke upravičeni do pomoči, če izpolnjujejo zahteve STCW in prava Skupnosti glede odgovornosti družb.

6.2 Socialni pogoji

Upravljavci posadke morajo, da bi bili upravičeni do državne pomoči, zagotoviti, da delodajalec pomorščakov na vseh upravljanih ladjah v celoti izvaja določbe Konvencije o pomorskih delovnih standardih 2006 Mednarodne organizacije dela („MLC“) (7), ne glede na to, ali je lastnik ladje ali družba za upravljanje ladij. Družbe za upravljanje ladij morajo zlasti zagotoviti, da se ustrezno uporabljajo določbe MLC glede sporazuma o zaposlovanju pomorščakov (8), izgubi ladje ali potopitvi (9), zdravstveni oskrbi (10), odgovornosti lastnika ladje vključno z izplačilom plač v primeru nezgode ali bolezni (11) ter repatriacije (12).

Upravljavci posadke morajo zagotoviti tudi, da ravnajo skladno z mednarodnimi standardi glede delovnega časa in časa počitka, ki ga določa MLC.

Nazadnje morajo upravljavci posadke, da bi bili upravičeni do pomoči, zagotoviti finančno varnost v obliki nadomestil v primeru smrti ali dolgotrajne nezmožnosti pomorščakov za delo zaradi poklicne poškodbe, bolezni ali tveganja.

7. OBRAČUN DAJATEV

Tudi za družbe za upravljanje ladij bo Komisija v izogib izkrivljanju uporabljala načelo iz smernic, v skladu s katerim lahko odobri le sheme, ki omogočajo enotno davčno obremenitev v državah članicah, ko gre za isto vrsto dejavnosti ali za isto tonažo. To pomeni, da Komisija ne more odobriti popolne oprostitve ali podobnih shem (13).

Davčna osnova, ki se uporablja za družbe za upravljanje ladij, očitno ne more biti ista kot davčna osnova za lastnike ladij, saj je pri določeni ladji dobiček družb za upravljanje ladij znatno nižji od dobička lastnika ladje. V skladu s študijo iz oddelka 2.3 kakor tudi s prejetimi obvestili je treba uporabiti približno 25-odstotno davčno osnovo za družbe za upravljanje ladij (absolutno ali izražena v tonaži ali kot ocenjeni dobiček) v primerjavi z davčno osnovo, ki se uporablja za lastnike ladij za iste vrste ladij ali enako tonažo. Komisija zato zahteva, da se za družbe za upravljanje ladij uporablja v davčnih shemah na tonažo odstotek, ki ni nižji od 25 % (14).

Če družbe za upravljanje ladij opravljajo druge dejavnosti, ki niso upravičene do državne pomoči iz tega sporočila, morajo za te dejavnosti voditi račune ločeno.

Če družbe za upravljanje ladij za del svojih dejavnosti sklenejo pogodbo s podizvajalcem (s tretjo stranjo), slednji ni upravičen do državnih pomoči.

8. UPORABA IN PREGLED

Komisija bo uporabljala smernice, navedene v tem sporočilu, od dneva po dnevu objave v Uradnem listu Evropske unije.

Državne pomoči družbam za upravljanje ladij se bodo upoštevale v splošnem pregledu smernic, kakor je predvideno v njihovem oddelku 13.

(1) UL C 13, 17.1.2004, str. 3.

(2) Glej opombo št. 3 na strani 7 UL C 13, 17.1.2004.

(3) Primer je „Sporazum SHIPMAN 98 standarda BIMCO o upravljanju ladij“, ki se pogosto uporablja v odnosih med družbami za upravljanje ladij in lastniki ladij.

(4) Študija o upravljanju ladij v Cipru in Evropski uniji z dne 31. maja 2008, ki jo je za ciprsko vlado izvedel konzorcij pod vodstvom Univerze za ekonomijo in poslovno upravo na Dunaju.

(5) Oddelek 2.2 smernic.

(6) Dejstvo, da družba za upravljanje ladij kot taka ne upošteva pravila dveh tretjin, ne vpliva na njeno upravičenost do pomoči.

(7) Opozoriti je treba, da so evropski socialni partnerji sprejeli Sporazum, ki povzema bistveni del Konvencije o delu v pomorstvu 2006, ki je vključena v pravo Skupnosti v Direktivi Sveta 2009/13/ES z dne 16. februarja 2009 za izvajanje Sporazuma, sklenjenega med Združenjem ladjarjev Evropske skupnosti (ESCA) in Evropsko federacijo delavcev v prometu (ETF) na podlagi Konvencije o delu v pomorstvu 2006 in spremembi Direktive 1999/63/ES (UL L 124, 20.5.2009, str. 30).

(8) Pravilo 2.1 in Standard A2.1 (Sporazum o zaposlovanju pomorščakov) iz Naslova 2 MLC.

(9) Ibid., Pravilo 2.6 in Standard A2.6 (Nadomestila pomorščakom ob izgubi ladje ali potopitvi) iz Naslova 2.

(10) Ibid., Pravilo 4.1 in Standard A4.1 (Zdravstvena oskrba na krovu ladje in na obali – odgovornost lastnika ladje); Pravilo 4.3 in Standard A4.3 (Varovanje zdravja in varnost ter preprečevanje nezgod); Pravilo 4.4 (Dostop do storitev za ohranjanje dobrega počutja na obali) iz Naslova 4.

(11) Ibid., Pravilo 4.2 in Standard A4.2 (Odgovornost lastnika ladij) iz Naslova 4.

(12) Ibid., Pravilo 2.5 in Standard A2.5 (Repatriacija) iz Naslova 2.

(13) Komisija izkorišča priložnost, da v tem sporočilu poudari, da je mehanizem za izračun davka, ki ga plačujejo družbe za upravljanje ladij ali lastniki ladij, kot tak nepomemben; nepomembno je zlasti to, ali se sistem, ki temelji na ocenjenem dohodku, uporablja ali ne.

(14) Lastniki ladij, kadar so upravičeni do pomoči, morajo plačati davek na celotno tonažo.